ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՈՒՂԵՐՁԸ ՀԱՅՐԵՆԻՔԻ ՊԱՇՏՊԱՆԻ ՕՐՎԱ ԱՌԹԻՎ

Հարգելի՛ հայրենակիցներ,

Փետրվարի 23-ը մեզ համար խորհրդանշում է հայրենիքի նկատմամբ անմնացորդ նվիրումն ու հավատարմությունը։

Այս տոնը սերտորեն կապված է Խորհրդային բանակում ծառայած մեր հայրերի ու պապերի կյանքի հետ, ովքեր պատվով կրել են զինվորական պարտքը Խորհրդային բանակի շարքերում՝ դրսևորելով արիություն, խիզախություն և ռազմական բարձր պատրաստվածություն։

Խորհրդային բանակում ծառայությունը մեր բազմաթիվ հայրենակիցների համար դարձել է կյանքի կարևոր դպրոց, որտեղ նրանք ձեռք են բերել ոչ միայն զինվորական հմտություններ, այլև կարգապահություն, ընկերասիրություն ու հայրենասիրական ոգի։ Շատերը մասնակցել են տարբեր մարտական գործողությունների, կանգնել խաղաղության պաշտպանության առաջնագծում և արժանապատվորեն կրել զինվորի պատվավոր կոչումը։

Նրանց անցած ուղին այսօր էլ ծառայում է որպես վառ օրինակ՝ մեր նոր սերնդի համար։

Այս օրվա առթիվ շնորհավորում եմ մեր ավագ սերնդի ներկայացուցիչներին, ովքեր իրենց ծառայությամբ գրել են պատմության փառավոր էջերը։ Մաղթում եմ բոլորին քաջառողջություն, երջանկություն և խաղաղ օրեր։ Թող միշտ ամուր մնա մեր հայրենիքի անվտանգությունն ու կայունությունը։